程昱
呂布軍降者，言陳宮取東阿，又使氾嶷取范，吏民皆恐。彧謂程昱曰：「今兗州反，唯有此三城。陳宮等以重兵臨之，非有以深結其心，三城必動。君，民之望也，歸而說之，殆可！」程昱乃歸，過范，說其令靳允：「聞呂布執君母弟妻子，孝子誠不可為心！今天下大亂，英雄並起，必有命世，能息天下之亂者，此智者所詳擇也。得主者昌，失主者亡。陳宮叛迎呂布而百城皆應，似能有為，然以君觀之，布何如人哉！夫布，粗中少親，剛而無禮，匹夫之雄耳。陳宮等以勢假合，不能相君也。兵雖眾，終必無成。曹操智略不世出，殆天所授！君必固范，我守東阿，則田單之功可立也。孰與違忠從惡而母子俱亡乎？唯君詳慮之！」靳允流涕：「不敢有二心。」時氾嶷已在縣，靳允伏兵刺殺氾嶷，歸勒允兵守。程昱又遣別騎絕倉亭津，陳宮至，不得渡。程昱至東阿，東阿令棗祗已率厲吏民，拒城堅守。又兗州從事薛悌與程昱協謀，终于堅守三城，以待曹操。